b'\n_START_ARTICLE_\nSanta Eul\xc3\xa0lia de Vallcanera\n_START_SECTION_\nDescripci\xc3\xb3\n_START_PARAGRAPH_\nL\xe2\x80\x99edifici actual \xc3\xa9s del segle XVIII, per\xc3\xb2 rde l\xe2\x80\x99edifici rom\xc3\xa0nic primitiu en resten els absis, amagats per l\xe2\x80\x99edifici adossat de l\xe2\x80\x99antiga rectoria. La fa\xc3\xa7ana \xc3\xa9s acabada amb una cornisa ondulada a la part superior i una creu de ferro fotjat. La porta principal, d\xe2\x80\x99entrada al temple, \xc3\xa9s d\xe2\x80\x99arc rebaixat, i al damunt, centrada a la fa\xc3\xa7ana, hi ha una finestra circular, a mode de petita rosassa. El parament, pintat recenment, nom\xc3\xa9s deixa vistes les pedres cantoneres de carreus regulars, les parets s\xc3\xb3n arrebossades i pintades de color crema. Al mur del costat dret es deixa veure un gran arc de mig punt de pedra cegat. Destaca el gran campanar, de planta quadrada, acabat amb coberta de volta i amb obertures amb arc apuntat, les parets de les quals formen una base octogonal. Al capdamunt del campanar, uns merlets dentats i de forma triangular decoren la torre._NEWLINE_L\xe2\x80\x99interior de l\xe2\x80\x99esgl\xc3\xa9sia \xc3\xa9s d\xe2\x80\x99una sola nau amb dues capelles laterals a la banda esquerra, cap a la dreta. Encara es conserva la pica baptismal de pedra del segle XVI. El que havia sigut la rectoria, \xc3\xa9s una casa que est\xc3\xa0 adossada a llevant del temple, i \xc3\xa9s de la mateixa \xc3\xa8poca que l\xe2\x80\x99esgl\xc3\xa9sia. Es tracta d\xe2\x80\x99un edifici de dues plantes i golfes amb estructura basilical, vessants a laterals i cornisa catalana. Totes les obertures s\xc3\xb3n de llinda monol\xc3\xadtica i rectangular i hi ha una espitllera sobre la porta d\xe2\x80\x99entrada. Actualment no s\xe2\x80\x99utilitza com a rectoria sin\xc3\xb3 com a casa particular.\n_START_SECTION_\nHist\xc3\xb2ria\n_START_PARAGRAPH_\nL\xe2\x80\x99acta de consagraci\xc3\xb3 de l\xe2\x80\x99esgl\xc3\xa9sia que nasqu\xc3\xa9 com a sufrag\xc3\xa0nia de Caldes de Malavella, data del 969. Des del 1245 va passar a ser propietat del priorat de Sant Pere Cercada. En la visita pastoral de l\xe2\x80\x99any 1935, consta que el temple tenia l\xe2\x80\x99altar major dedicat a la seva patrona Santa Eul\xc3\xa0lia, d\xe2\x80\x99estil renaixentista i dues capelles al costat esquerre, una dedicada al sant Crist i l\xe2\x80\x99altre a la Verge del Roser. Al costat dret dues m\xc3\xa9s dedicades a Sant Isidre i a la Mare de D\xc3\xa9u de les Vict\xc3\xb2ries. Hi havia una pica baptismal de pedra g\xc3\xb2tica del segle XVI._NEWLINE_El mas adossat era la rectoria fins l\xe2\x80\x99any 1972.'